Չեմպիոն «Ալաշկերտը» միակ ակումբն էր, որը կարողացավ երկրորդ շրջանն անցնել, բայց դա արեց այնքան անհամոզիչ ու անգույ, որ ոչ մի լավատեսական հույս՝ կապված ապագա խաղերի հետ, սերմանել չկարողացավ: Նվազագույն արդյունքով դժվարությամբ հաղթելով «Սանտա Կոլոմաի» հետ ունեցած իր առաջին խաղում, հայկական թիմը թողեց քիչ թե շատ ստանդարտից դուրս գործողություններին արձագանքել չկարողանալու տպավորություն: Անդորրացիները ողջ թիմով պաշտպանվում էին ու թավալվում խոտերին ամեն առիթի դեպքում ու նույնիսկ անառիթ, միայն թե ժամանակ երկարացնեն ու շահեն մի քանի տասնյակ վայրկյան, ընդ որում նրանք շարունակում էին այդպես «խաղալ» նույնիսկ այն ժամանակ, երբ զիջում էին հաշվի մեջ: Այո, հակառակորդի նման տակտիկան նյարդերի վրա է ազդում, բայց նման թիմին գոնե պետք է մեծ հաշվով հաղթել: